Imtella' Mejju 7, 2021 L-Awstralja ser terġa' tibda t-titjiriet ta' ripatriazzjoni għal xi ċittadini fl-Indja wara li projbizzjoni kontroversjali għal min jirritorna l-Awstralja mill-Indja tintemm fil-15 ta' Mejju. Il-Prim Ministru Scott Morrison iffaċċja kritika ħarxa talli naqas milli jgħin ċittadini li nqabdu f'dan il-pajjiż Asjatiku mifni bil-Covid-19. Il-projbizzjoni wasslet għal rabja kbira wara li l-Gvern qal li dawk l-Awstraljani li jippruvaw jivvjaġġaw lejn l-Awstralja mill-Indja jistgħu jeħlu multi u saħansitra ħabs. Iżda aktar tard xejjen din it-theddida u qal li mil-lum se jibdew iġibu lura lejn l-Awstralja dawk iċ-ċittadini vulnerabbli. Mad-900 Awstraljan huma reġistrati bħala vulnerabbli. B'kollox fl-Indja hemm aktar minn 9,000 ċittadin Awstraljan. Morrison qal li qed jistenna li l-projbizzjoni fuq l-ivjaġġar mill-Indja tintemm f'nofs Mejju. Madankollu l-Gvern se jkun qed jistenna l-ġimgħa d-dieħla biex jiddeċiedi jekk jerġax jibda t-titjiriet minn u lejn l-Indja.